
Kistigrisek a világ borpiacán

Kulcsszavak: 
A világ borpiacán jelentős változások történtek az elmúlt pár évtizedben. A borpiac élén álló nagy múltú, elismert európai termelők részesedése mind szőlőtermő területeik, mind a megtermelt szőlő-és bormennyiség tekintetében csökkent. Ezzel egyidejűleg néhány újvilági bortermelő ország jelent meg a piacon. Ezen országok borkészítési kultúrája az európai országokból származik, amelyet bár nehézségek árán, de sikerült olyan magas szintre fejleszteniük, hogy az utóbbi évtizedekben jelentős sikereket értek el és a nagy európai termelőkkel is felvették a versenyt. Az európai termelők részesedésének csökkenése és az újvilági termelők ezzel egyidejű dinamikus előretörése számos kérdést vet fel, hiszen ha ezek a trendek folytatódnak, Európa 15 éven belül elveszítheti domináns pozícióját a világ borpiacán.
Dolgozatom célja a feltörekvő termelők 21. századi növekedésének bemutatása. Az USA, Argentína, Kína, Ausztrália és Chile boriparának fejlődését először egyenként, majd egymással és európai versenytársaikkal összehasonlítva elemzem. Arra keresem a választ, hogy milyen tényezők segítették elő jelentős sikereiket.
Kutatásommal arra szeretném felhívni a figyelmet, hogy a nemzetközi borpiac vezetőinek eddig megdönthetetlennek hitt pozíciója talán veszélyben van. Ha Európa boripara nem áll újra növekedési pályára, az újvilági termelők pedig a továbbiakban is ilyen dinamikusan fejlődnek, meddig lesz elég Franciaország, Olaszország és Spanyolország hírneve pozíciójának megtartásához? Megszerezhetik-e a feltörekvő országok a vezető szerepet? És ha igen, mennyi idő múlva? Ezekre a kérdésekre csak a jövőbeli tendenciák adhatnak választ, dolgozatomban azonban a jelenlegi trendek vizsgálatával arra próbálok választ adni, hogy a feltörekvő termelőknek milyen esélyeik vannak az egyre növekvő versenyben.



